2023 1 16
LT
Europos Sąjungos oficialusis leidinys
L 14/303
Šio priedo 3 priedėlio punktuose išvardijamos sistemos arba sudedamosios dalys, kurias turi stebėti OBD sistema, ir aprašomi stebėsenos, taikytinos kiekvienai iš šių sudedamųjų dalių arba sistemų (t. y. išmetamųjų teršalų kiekio ribinių verčių stebėsena, eksploatacinių savybių stebėsena, bendro funkcinio gedimo stebėsena arba sudedamųjų dalių stebėsena), tipai.
Gamintojas gali nuspręsti stebėti papildomas sistemas ir sudedamąsias dalis.
4.2.1.
Stebėsenos metodo pasirinkimas Patvirtinimo institucijos gali pritarti, kad gamintojas taikytų kitokį eksploatacinių savybių stebėjimo metodą nei nurodyta 3 priedėlyje arba, dvirūšių degalų vienalaikio naudojimo variklių arba transporto priemonių atveju, 15 priedo 7 punkte.
Gamintojas įrodo, kad pasirinktas stebėsenos tipas yra patikimas, veikia laiku ir yra veiksmingas (t. y. techniniais argumentais, bandymų rezultatais, ankstesniais susitarimais ir kt.).
Tuo atveju, kai sistema ir (arba) sudedamoji dalis nenurodyta 3 priedėlyje arba, dvirūšių degalų vienalaikio naudojimo variklių arba transporto priemonių atveju, 15 priedo 7 punkte, gamintojas tipo patvirtinimo institucijai pateikia tvirtinti stebėsenos metodą.
Tipo patvirtinimo institucija patvirtins pasirinktą stebėsenos tipą ir stebėsenos būdą (t. y. išmetamųjų teršalų kiekio ribinių verčių stebėsena, eksploatacinių savybių stebėsena, bendro funkcinio gedimo stebėsena arba sudedamosios dalies stebėsena), jeigu gamintojas įrodys, kad, palyginti su nurodytosiomis 3 priedėlyje arba, dvirūšių degalų vienalaikio naudojimo variklių arba transporto priemonių atveju, 15 priedo 7 punkte, ji yra patikima, veikia laiku ir yra veiksminga (t. y. techniniais argumentais, bandymų rezultatais, ankstesniais susitarimais ir kt.).
4.2.1.1.
Koreliacija su faktiniu išmetamu teršalų kiekiu Išmetamųjų teršalų kiekio ribinių verčių stebėsenos atveju būtina koreliacija su savituoju per bandymo ciklą išmetamų teršalų kiekiu.
Ši koreliacija paprastai įrodoma laboratorijoje naudojant bandomąjį variklį.
Visais kitais stebėsenos atvejais (t. y. eksploatacinių savybių stebėsenos, bendro funkcinio gedimo stebėsenos arba sudedamosios dalies stebėsenos), koreliacija su faktiniu išmetamu teršalų kiekiu nebūtina.
Tačiau tipo patvirtinimo institucija gali paprašyti pateikti bandymų duomenis, kad galėtų patikrinti trikties priskyrimo atitinkamai klasei poveikį, kaip aprašyta šio priedo 6.2 punkte.
Pavyzdžiai: Elektros trikčiai koreliacija nereikalinga, nes tai yra „taip / ne“ tipo triktis.
DPF trikčiai, kuri stebima per slėgio slenkstį, koreliacijos gali nereikėti, nes ji pati numato triktį.
Jei gamintojas pagal šio priedo įrodymo reikalavimus įrodo, kad visiškai sugedus arba pašalinus sudedamąją dalį arba sistemą, išmetamųjų teršalų kiekis neviršija OBD sistemos ribinių verčių, šios sudedamosios dalies arba sistemos eksploatacinių savybių stebėsena patvirtinama.
Kai specifinio teršalo išmetimui stebėti naudojamas pro išmetimo vamzdį išmetamų teršalų jutiklis, visiems kitiems kontrolės prietaisams koreliacija su faktiniu to teršalo išmetimu gali būti netaikoma.
Nepaisant to, tokia išimtimi negali būti užkertamas kelias būtinybei įtraukti šiuos kontrolės prietaisus, kaip OBD sistemos dalį, taikant kitus stebėsenos metodus, nes kontrolės prietaisai vis dar reikalingi trikčiai nustatyti.
Triktis visada klasifikuojama pagal 4.5 punktą remiantis jos poveikiu teršalų išmetimui, nepaisant trikčiai nustatyti taikytos stebėsenos tipo.
4.2.2.
Sudedamosios dalies stebėsena (įvesties / išvesties komponentai / sistemos) Variklio sistemai priklausančių įvesties komponentų atveju OBD sistema turi nustatyti bent elektros grandinės gedimus ir, jei įmanoma, racionalumo gedimus.
Racionalumo gedimų diagnostikos priemonėmis patikrinama, ar jutiklio išvestis nėra nei pernelyg didelė, nei pernelyg maža (turi būti „dvipusė“ diagnostika).